‘ครม.ปู’ติดเครื่องแก้กม.ภาษียกชุด
เสนอ ครม.แก้กฎหมายภาษีชุดใหญ่ ทั้งนิติบุคคลหัก ณ ที่จ่าย ยันภาษีศุลกากร
18 ต.ค. 2554

เสนอ ครม.แก้กฎหมายภาษีชุดใหญ่ ทั้งนิติบุคคลหัก ณ ที่จ่าย ยันภาษีศุลกากร
การประชุมคณะรัฐมนตรี (ครม.) วันที่ 18 ต.ค. นายกิตติรัตน์ ณ ระนอง รองนายกรัฐมนตรีและ รมว.พาณิชย์ จะเสนอร่าง พ.ร.บ.แก้ไขเพิ่มเติมประมวลรัษฎากร ร่าง พ.ร.บ.ศุลกากร ร่าง พ.ร.บ.ควบคุมการขายทอดตลาด และค้าของเก่า ร่างประกาศกระทรวงการคลัง เรื่องการลดอัตราอากรและยกเว้นอากร ศุลกากรตามมาตรา 12 แห่ง พ.ร.ก.พิกัดอัตราศุลกากร พ.ศ. 2530 และเสนอเรื่องการปรับปรุงอัตราอากรสินค้าตามกรอบทั่วไปที่มีอัตราสูงกว่าอัตราอากรตามกรอบ WTO ให้มีอัตราอาการเท่ากันให้ที่ประชุม ครม.พิจารณา
นอกจากกฎหมายสำคัญแล้ว จะเสนอให้ ครม.พิจารณาเรื่องการขออนุมัติวิธีการอนุญาโตตุลาการในการระงับข้อพิพาทในสัญญาจ้างที่ปรึกษาภายใต้โครงการเงินกู้ธนาคารโลก (IBRD 7775TH และ IBRD 4721TH) และธนาคารพัฒนาเอเชีย (ADB 2608–TH)
ด้านนางจิตรมณี สุวรรณพูล รองอธิบดีและโฆษกกรมสรรพากร กล่าวว่า กรมสรรพากรได้เสนอร่างพระราชกฤษฎีกาการลดอัตราภาษีนิติบุคคลจาก 30% เหลือ 23% ในปี 2555 และ 20% ในปี 2556 ให้ ครม.พิจารณาอีกครั้ง หลังจากที่คณะกรรมการกฤษฎีกาได้ตรวจร่าง เสร็จสมบูรณ์แล้ว ทั้งนี้ การลดอัตรา ภาษีนิติบุคคล ทาง ครม.ได้เห็นชอบเมื่อสัปดาห์ที่ผ่านมา โดยให้ถือเป็น 1 ในนโยบายเร่งด่วนของรัฐบาล
โฆษกกรมสรรพากร กล่าวว่า กรมสรรพากรยังเสนอให้ ครม.เห็นชอบแผนพัฒนากฎหมายของกรมสรรพากร เพื่อให้มีการแก้ไขกฎหมายให้มีการหักภาษี ณ ที่จ่ายเป็นระบบเดียวกัน เพื่อให้เกิดความคล่องตัวกับผู้เสียภาษีมากขึ้น
ทั้งนี้ กรมสรรพากรประเมินว่าใน 5 ปี ข้างหน้าจะเก็บภาษีเป็น 2.4 ล้านล้านบาท หรือเพิ่มขึ้นอีก 1 ล้านล้านบาท จากปัจจุบัน โดยขณะนี้ได้เสนอให้กระทรวงการคลังพิจารณาแก้กฎหมายสรรพากร 24 ฉบับ เพื่อรองรับแผนพัฒนาระบบการเงิน ทั้งการแก้กฎหมายเพื่อรองรับการพัฒนาระบบไอที ในการอำนวยความสะดวก การยื่นแบบแสดงการเสียภาษีทุกประเภท แก้กฎหมายเพื่อลดช่องโหว่ทางกฎหมายเพื่อหลีกเลี่ยงภาษีปรับปรุงกฎหมายให้ผู้ประกอบการแข่งขันได้ในเวทีสากล และแก้กฎหมายรองรับการจัดเก็บภาษีประเภทต่างๆ ให้ยืดหยุ่น
ด้านนายสมชาย พูลสวัสดิ์ อธิบดี กรมศุลกากร กล่าวว่า การแก้ไขกฎหมายของกรมศุลกากร เพื่อให้เป็นข้อตกลงทางการค้าเสรีที่ต้องลดอัตราภาษีนำเข้าสินค้าให้เหลือ 0% มากที่สุดในปี 2555